બધા કાગળ પરબીડીયામાં ભરાવી મેં દરેકમાં ટીકીટ વહેંચી અને આગળની કાર્યવાહી સમજાવી. આજ સુધી માત્ર પુરવણીમાં માર્ક્સ માટે પત્રો લખેલા બાળકોને સાચેસાચ પત્રો લખીને જે આનંદ થયો હતો એ એમના ચેહરા પર સાફ વર્તાતો હતો. મેં બધા પત્રો ભેગા કરવા માંગણી કરી તો એકીસાથે સુર ઉઠ્યા, “અમારો કાગળ અમે જ પોસ્ટ કરીશું.”, અને એ ક્ષણે મને કેટલો હરખ થતો હતો એ હું શબ્દોમાં વર્ણવી શકું તેમ નથી. શાળા છુટ્યા બાદ બધાએ ચાર રસ્તે આવેલી ટપાલપેટી પર ભેગા થવાનું એમ નક્કી કરી અમે બાકીનો દિવસ વિતાવ્યો.